Joseph Chinotimba, en beryktet krigsveteran som i 2000 ledet de voldelige okkupasjonene av store kommersielle gårder drevet av hvite stor-bønder, kom med trusler om bruk av vold mot Makoni etter kunngjøringen. Et framtredende ZANU-PF medlem, Emmerson Mnangagwa, fortalte det nasjonale fjernsynsselskapet ZBC TV at Makoni hadde ekskludert seg selv fra partiet ved å stille som kandidat til en stilling der partiet allerede hadde valgt en annen. Den regjeringskontrollerte avisen anklaget Makoni for å være en brikke i Storbritannias spill for å splitte ZANU-PF, slik at Morgan Tsvangirai - leder for den ene av to MDC-fraksjoner - skulle kunne vinne valget.